વસંતનું આગમન પણ શિયાળાની ટાઢને આવજો કહેતા જ થાય અને જેમ જેમ ઉનાળાનો તાપ આકરો થાય તેમ અનેક વૃક્ષો પર ફૂલોની મોસમ પણ શરૂ થાય. અને એ ઉનાળાના આકરા તડકાનો વૈભવ માણવા માટે પરસેવે નીતરવું પડે. એટલે કે એસી ગાડીમાં નહીં પણ પગપાળા ચાલવું જોઈએ. ચાલતાં ચાલતાં ક્યારેય મત્ત કરી દે તેવી આછી સુગંધ આવે તો આજુબાજુ શોધજો તમને લટક ચમેલી અર્થાત કે બૂચનું વૃક્ષ દેખાશે. સફેદ રંગના આ ફુલ ઊંધા લટકતા હોય તેમ બૂચ પર ખીલે. અને તેની સુગંધ દૂર સુધી આવે. એ જ રીતે કૈલાશપતિના ફુલોની સુગંધ પણ તમને એની પાસે ખેંચી જવા મજબૂર કરે. કૈલાશપતિનું વૃક્ષ જાડું સીધું થડ અને ઊંચું હોય. તેના પર લાલ પીળા રંગના મોટા શિવલિંગ પર નાગ હોય તે રીતના ફુલ ખીલ્યા હોય. તેની સુગંધ તીવ્ર અને મીઠી હોય છે. આ ફુલો શિવલિંગ પર ચઢાવાય છે.